חוק שירות המדינה (גמלאות) (תיקון מס' 62), התשע"ט-2018
הצעת חוק פרטית, הכנסת ה-20
פורסם: ספר החוקים, חוברת 2760, עמ' 66, 2018-11-28T00:00:00+02:00
חוק זה קובע לגבי עובד שנפטר בזמן שירותו ושאיריו זכאים מחמת פטירתו לתגמולים לפי חוק התגמולים לנפגעי פעולות איבה, התש"ל-1970 (להלן – חוק התגמולים לנפגעי פעולות איבה) וגם לקצבה לפי חוק שירות המדינה (גמלאות) [נוסח משולב], התש"ל-1970 (להלן – חוק שירות המדינה (גמלאות)), כי השאירים יהיו זכאים למלוא התגמולים וההטבות לפי חוק התגמולים לנפגעי פעולות איבה. כמו כן, הם יהיו זכאים לקצבה לפי חוק שירות המדינה (גמלאות), שממנה תנוכה מחצית מסכום התגמולים או מחצית מסכום הקצבה, לפי הסכום הנמוך. ואולם, ככל שסך כל הקצבאות המגיעות לבן הזוג וליתומים בצירוף התגמולים המגיעים להם לפי חוק התגמולים לנפגעי פעולות איבה, יעלה על המשכורת הקובעת המשוקללת של העובד שנפטר, ינוכה הסכום העודף מהקצבה שתשולם להם לפי חוק שירות המדינה (גמלאות). כלומר, בכל מקרה, השאירים יהיו זכאים למלוא התגמולים וההטבות לפי חוק התגמולים לנפגעי פעולות איבה, והניכוי ייעשה מהקצבה לפי חוק שירות המדינה (גמלאות) בלבד, עד גובה הקצבה.